Aşıq Ədalət

Aşıq Ədalət (Ədalət Məhəmmədəli oğlu Nəsibov; ) — Azərbaycan aşığı, Azərbaycan SSR əməkdar incəsənət xadimi (1990).

 Həyatı 
Ədalət Nəsibov 27 yanvar 1939-cu ildə Qazaxda pinəçi ailəsində anadan olmuşdur. Saz çalmağı atasından öyrənmişdir. Gənc yaşlarından fitri istedadı üzə çıxmış, məclislərə dəvət almışdır. 11 yaşındaykən Kremlin Qurultaylar Sarayında saz çalır. 1950-ci ildə Bakıya dəvət olunur. Aşıq Ədalət sazı 50-dən çox ölkədə tanıdır, saza yeniliklər gətirir.Rəşid, M. Bomboz bir günün əlvanlığı…: [ustad aşıq Ədalət haqqında] //525-ci qəzet.- 2015.- 3 fevral.- S.7.

Xalq şairi Səməd Vurğun onun çalğısının vurğunu olmuşdur.

UNESCO-da dünyanın nadir musiqi ifaçıları sırasında diski buraxılmışdır. Saza 5 pərdə, o cümlədən 7 yarım pərdə, 6 sinə pərdəsi əlavə etmişdir.

Xalq yazıçısı Mirzə İbrahimov onun haqqında demişdir: "Əgər Azərbaycan xalqının incəsənət aləmində heç bir nümayəndəsi olmasaydı, təkcə Ədalətin sazı ilə dünya mədəniyyəti meydanına çıxa bilərdik."

Türk yazıçısı Əziz Nesin onun haqqında söyləmişdir: "Ədalətin ifası təkrarsız həyat kimidir. Onun üzü daim təzəliyədir, sonu gülüstanlara çıxan dağ çayına bənzəyir. Ələsgər aşiq, söz sənətində kimdirsə, Ədalət də saz sənətində odur".

O, "Qaytarma", "Baş sarıtel", "Ruhani", "Yanıq Kərəm" və başqa saz havalarının bənzərsiz ifaçısıdır.

14 sentyabr 2017-ci ildə 78 yaşında uzun sürən xəstəlikdən sonra Bakı şəhərində vəfat etmişdir. 15 sentyabrda Qazax rayonunun Ağköynək qəbiristanlığında dəfn olunmuşdur.

 Mükafatları 
 "Azərbaycan SSR əməkdar incəsənət xadimi" fəxri adı — 24 sentyabr 1990
 Azərbaycan Respublikası Prezidentinin təqaüdü — 10 oktyabr 1997
 Azərbaycan Respublikası Prezidentinin fərdi təqaüdü — 11 iyun 2002
"Şərəf" ordeni ilə təltif edilmişdir.

 Ustadı, şagirdləri 
 Ustadı Aşıq Əli olmuşdur.
 Şagirdi Aşıq Xanlar Məhərrəmov

 Filmoqrafiya 
 Yeddi oğul istərəm... (film, 1970)
 Aşıq Ələsgər (film, 1972)
 Ədalət (film, 1971)
 Prima (film, 1994)
 Tanrı payım, telli sazım (film, 2007)

 İstinadlar 

Kateqoriya:Azərbaycan aşıqları
Kateqoriya:Azərbaycanlı aşıqlar
Kateqoriya:Azərbaycan Aşıqlar Birliyinin üzvləri
Kateqoriya:Azərbaycan Respublikası Prezidentinin fərdi təqaüdçüləri